DA Den Europæiske Unions Tidende C 71/12

Appel iværksat den 10. januar 2013 af Syndicat des thoniers méditerranéens, Marc Carreno, Jean Louis Donnarel, Jean-François Flores, Gérald Jean Lubrano, Hervé Marin, Nicolas Marin, Sébastien Marin og Serge Antoine José Perez til prøvelse af dom afsagt af Retten (Femte Afdeling) den 7. november 2012 i sag T-574/08, Syndicat des thoniers méditerranéens m.fl. mod Kommissionen

(Sag C-13/13 P)

2013/C 71/19

Processprog: fransk

Parter

Appellanter: Syndicat des thoniers méditerranéens, Marc Carreno, Jean Louis Donnarel, Jean-François Flores, Gérald Jean Lubrano, Hervé Marin, Nicolas Marin, Sébastien Marin og Serge Antoine José Perez (ved avocate C. Bonnefoi)

De andre parter i appelsagen: Europa-Kommissionen, Gérard Buono, Jean-Luc Buono, Roger Del Ponte, Serge Antoine Di Rocco, Jean Gérald Lubrano, Jean Lubrano, Jean Lucien Lubrano, Fabrice Marin og Robert Marin

Appellanterne har nedlagt følgende påstande

— Appellanterne gives medhold i deres anbringender og påstande.

— Dom afsagt af Retten (Femte Afdeling) den 7. november 2012 i sag T-574/08 ophæves, i det omfang den ikke gav appellanterne medhold.

— Dom afsagt af Retten (Femte Afdeling) den 7. november 2012 i sag T-574/08 ophæves hvad angår sagsomkostningerne.

— Søgsmålet, som Syndicat des Thoniers de la la Méditerranée (STM) har indgivet, antages til realitetsbehandling og tages til følge, herunder erstatningspåstanden.

— De påstande, som appellanterne ved Domstolen har nedlagt for Retten, tages til følges.

— Appellanternes påstande for Retten tages til følge, hvad angår princippet om udligningsgodtgørelse

— Appellanternes påstande for Retten tages til følge, hvad angår erstatningsbeløbet, som påstået i den oprindelige stævning, men ændret som følge af stabiliseringen af de forhold, der indgår i beregningen af driftstabet, samt bevisdokumenter.

— Hvis den foregående påstand ikke tages til følge, udpeges en sagkyndig, som Europa-Kommissionen har ansvaret for, til at beregne de erstatninger, der skal betales, på grundlag af en beregningsmetode, som Domstolen fastsætter.

— Kommissionen tilpligtes at betale alle sagsomkostninger og godtgøre alle udgifterne til advokater, sagsbehandling, befordring og rejser, som er afholdt af STM og de individuelle appellanter

Anbringender og væsentligste argumenter

Appellanterne har gjort fire anbringender gældende til støtte for deres appel.

For det første har Syndicat des Thoniers de la Méditerranée anført, at Retten har foretaget en urigtig gengivelse af oplysningerne i sagen, med henblik på at frakende den enhver søgsmålsinteresse og for dernæst at kunne afvise sagen.

For det andet er appellanterne af den opfattelse, at Retten har begået en retlig fejl, idet den fortolkede dommen af 17. marts 2011, sag C-221/09, AJD Tuna, således, at den giver mulighed for at anse forordning (EF) nr. 530/2008 (1) for en ulovlig retsakt. Ifølge appellanterne er denne forordning fortsat lovlig, men delvis ugyldig.

For det tredje har appellanterne kritiseret Retten for ikke at have anerkendt Kommissionens erstatningsansvar for en lovlig retsakt på grundlag af, at det påberåbte tab ikke oversteg grænserne for økonomiske risicis, som er forbundet med fiskeri

Endelig har appellanterne kritiseret Retten for at have truffet afgørelse under tilsidesættelse af retsregler, som den var forpligtet til at overholde, ved ikke at tage stilling til de anbringender og påstande, som blev fremført for den af parterne i tvisten. I sær har appellanterne kritiseret Retten for ikke at have taget stilling til anbringender og påstande vedrørende den differentierede behandling af de spanske notfartøjer og klagende parter i forordning (EF) nr. 530/2008.

(1) Kommissionens forordning (EF) nr. 530/2008 af 12.6.2008 om indførelse af hasteforanstaltninger gældende for notfartøjer, der fisker efter tun i Atlanterhavet øst for 45 o V og i Middelhavet (EUT L 155, s. 9).